FÆLLES HOLDNING (EF) Nr. 9/98 fastlagt af Rådet den 19. januar 1998 med henblik på vedtagelse af Rådets beslutning om et flerårigt program til fremme af vedvarende energikilder i Fællesskabet (ALTENER II) (98/C 62/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til proceduren i artikel 189 C i traktaten (4), og ud fra følgende betragtninger:

(1) Ifølge traktatens artikel 130 R skal Fællesskabets politik på miljøområdet bl.a. bidrage til en forsigtig og rationel udnyttelse af naturressourcerne;

(2) ifølge traktatens artikel 129 skal kravene på sundhedsområdet indgå som led i Fællesskabets politik på andre områder; ALTENER-programmerne bidrager til sundhedsbeskyttelsen;

(3) den 29. oktober 1990 fastlagde Rådet 1990-niveauet som mål for stabilisering af det samlede CO2-udslip i år 2000 i Fællesskabet som helhed;

(4) ved beslutning 93/389/EØF (5) blev der fastlagt en mekanisme til overvågning af udledningerne af CO2 og andre drivhusgasser i Fællesskabet;

(5) CO2-udslippet fra energiforbruget i Fællesskabet vil sandsynligvis stige med omkring 3 % mellem 1995 og 2000 ved normal økonomisk vækst; det er derfor afgørende, at der vedtages yderligere foranstaltninger;

(6) på samlingen den 25. - 26. juni 1996 noterede Rådet sig, at det af konklusionerne i anden evalueringsrapport fra Det Mellemstatslige Panel om Klimaændringer (IPCC) i forbindelse med forhandlingerne om en protokol i henhold til Berlin-mandatet fremgår, at der er en menneskelig indflydelse på de globale klimaændringer, og at det er nødvendigt med en omgående indsats, der er så omfattende som muligt, og Rådet noterede sig, at der er betydelige no regrets-muligheder, og anmodede Kommissionen om at tage stilling til, hvilke foranstaltninger der skal træffes på EF-plan;

(7) i grønbogen af 11. januar 1995 og hvidbogen af 13. december 1995 fremlagde Kommissionen over for Europa-Parlamentet og Rådet sit syn på den fremtidige energipolitik i Fællesskabet og på, hvilken rolle vedvarende energi burde spille;

(8) i beslutning af 4. juli 1996 (6) opfordrede Europa-Parlamentet Kommissionen til at gennemføre en EF-handlingsplan til fremme af vedvarende energi;

(9) med grønbogen af 20. november 1996, »Fremtidens energi: Vedvarende energi«, satte Kommissionen gang i udarbejdelsen og gennemførelsen af en EF-strategi og handlingsplan for vedvarende energi;

(10) Europa-Parlamentet opfordrede i beslutning af 14. november 1996 (7) om Kommissionens hvidbog »En energipolitik for Den Europæiske Union« Kommissionen til at udarbejde et finansieringsprogram med sigte på at støtte bæredygtig energi; i beslutning af 15. maj 1997 (8) om grønbogen »Fremtidens energi: Vedvarende energi« kræver Europa-Parlamentet udtrykkeligt, at der hurtigt vedtages et styrket ALTENER II-program;

(11) artikel 8 i Europa-Parlamentets og Rådets direktiv 96/92/EF af 19. december 1996 om fælles regler for det indre marked for elektricitet (9) giver medlemsstaterne mulighed for at fremme indførelsen af elektricitet, der er fremstillet på grundlag af vedvarende energikilder, ved at give disse energikilder forrang;

(12) ifølge traktatens artikel 130 A skal Fællesskabet udvikle og fortsætte sin indsats for at styrke sin økonomiske og sociale samhørighed, og det skal navnlig stræbe efter at formindske forskellene mellem de forskellige områders udviklingsniveauer og forbedre situationen i de mindst begunstigede områder; denne indsats omfatter bl.a. energisektoren;

(13) ved beslutning 93/500/EØF (10) vedtog Rådet et EF-program for fremme af vedvarende energikilder (ALTENER), hvis sigte var at mindske CO2-emissionerne ved at øge de vedvarende energikilders markedsandel og deres bidrag til den samlede produktion af primærenergi i Fællesskabet; dette program udløber den 31. december 1997;

(14) Fællesskabet har anerkendt, at ALTENER-programmet udgør et vigtigt element i Fællesskabets strategi for nedbringelse af CO2-emissionerne;

(15) med Europa-Parlamentets og Rådets afgørelse nr. 1110/94/EF (11) blev der fastlagt et fjerde rammeprogram for forskning, teknologisk udvikling og demonstrationsprojekter; som instrument for anvendelse og udbredelse af de nye teknologier, der udvikles som resultat af rammeprogrammet, har en politik for vedvarende energikilder stor betydning; ALTENER II er et instrument, som supplerer nævnte program;

(16) ALTENER II ændrer ikke de nationale projekter eller systemer til fremme af vedvarende energikilder; formålet er at tilføje et fællesskabsaspekt, som repræsenterer en ekstra fordel;

(17) det femte rammeprogram inden for forskning, teknologisk udvikling og demonstration skal særligt tage sigte på energi, og ALTENER II-programmet skal også her være et vigtigt instrument, der supplerer dette kommende program;

(18) vedvarende energikilder udgør en vigtig energikilde for Den Europæiske Union med et betragteligt kommercielt potentiale, og der bør derfor være en specifik strategi for udviklingen af disse energikilder samt målrettede aktioner, som tilsigter, at de bliver såvel økonomisk levedygtige som konkurrencedygtige, og der dermed skabes gunstige betingelser for investeringer;

(19) øget brug af vedvarende energikilder vil påvirke både miljøet og energiforsyningssikkerheden i positiv retning; en høj grad af internationalt samarbejde er ønskelig for at opnå de bedste resultater;

(20) et styrket ALTENER II-program er et væsentligt instrument til udvikling af de vedvarende energikilders potentiale;

(21) sigtet med de i artikel 2, stk. 1, litra d), omhandlede målrettede aktioner er at lette og fremskynde investeringer i ny driftskapacitet for energiproduktion fra vedvarende kilder ved at yde finansieringsstøtte, navnlig til små og mellemstore virksomheder, således at perifere omkostninger og serviceomkostninger ved projekter for vedvarende energi nedbringes, for på den måde at overvinde eksisterende ikke-tekniske hindringer; under denne aktion vil der bl.a. blive ydet støtte til indhentning af ekspertråd, analyse af markedsudsigterne, valg af projektlokalisering, ansøgninger om anlægs- og driftstilladelser, små og mellemstore virksomheders initiativer med hensyn til investering i vedvarende energikilder, opstilling af finansieringsplaner, forberedelse af udbud, uddannelse af operatører og idriftsættelse af anlæg;

(22) disse målrettede aktioner vedrører projekter på områderne biomasse, herunder energiafgrøder, brænde, restprodukter fra skov- og landbrug, byaffald, der ikke kan genbruges, flydende biobrændsel og biogas, solvarme og solcelleelektricitet, passive og aktive solenergisystemer i bygninger, små vandkraftprojekter ( < 10 MW), bølgeenergi, vindenergi og geotermisk energi;

(23) udvikling af vedvarende energikilder kan bidrage til, at der skabes et konkurrencedygtigt energisystem omfattende hele Europa, og at der udvikles en europæisk sektor for vedvarende energikilder, som kan give store muligheder for eksport af knowhow og investeringer i tredjelande med deltagelse fra Fællesskabets side;

(24) programmet bør gennemføres i tæt samarbejde med andre EF-aktioner og -programmer, som sigter mod at fremme vedvarende energikilder;

(25) for at sikre, at Fællesskabets støtte udnyttes effektivt, skal Kommissionen sørge for, at projekterne underkastes grundig forhåndsvurdering, og systematisk overvåge og evaluere fremskridtene i og resultaterne af de støttede projekter;

(26) der anføres i denne beslutning et finansielt referencegrundlag som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 (12) for hele programmets varighed, uden at dette berører budgetmyndighedens beføjelser i henhold til traktaten;

(27) det er politisk og økonomisk ønskeligt at åbne ALTENER II-programmet for de associerede lande i Central- og Østeuropa, således som det er anført i konklusionerne fra Det Europæiske Råds møde i København den 21. - 22. juni 1994 og i Kommissionens meddelelse til Rådet om dette emne i maj 1994; det bør også åbnes for Cypern -

VEDTAGET FØLGENDE BESLUTNING:

Artikel 1

1. Fællesskabet gennemfører et flerårigt program omfattende foranstaltninger og aktioner til fremme af brug af vedvarende energikilder i Fællesskabet (ALTENER II), i det følgende benævnt »programmet«.

Programmet har følgende mål:

a) at bidrage til at skabe de nødvendige betingelser for gennemførelsen af EF's handlingsplan for vedvarende energikilder, især retlige, samfundsøkonomiske og forvaltningsmæssige betingelser

b) at tilskynde til private og offentlige investeringer i produktion og brug af energi fra vedvarende energikilder.

Disse to specifikke mål fører frem mod følgende overordnede mål - der supplerer medlemsstaternes mål - og prioriteter for Fællesskabet: begrænsning af CO2-emissioner, forøgelse af de vedvarende energikilders andel af energibalancen, mindskelse af importafhængigheden på energiområdet, energiforsyningssikkerhed, beskæftigelsesfremme, økonomisk udvikling og økonomisk og social samhørighed samt regional og lokal udvikling, herunder styrkelse af det økonomiske potentiale i fjerntliggende områder og randområder.

2. I medfør af programmet yder Fællesskabet finansieringsstøtte til aktioner, der bidrager til, at målene i stk. 1, litra a) og b), kan nås.

3. Det finansielle referencegrundlag for gennemførelsen af dette program er på 22 mio. ECU. De årlige bevillinger godkendes af budgetmyndigheden inden for rammerne af de finansielle overslag.

Artikel 2

Under programmet ydes der finansieringsmidler til følgende aktioner og foranstaltninger, der vedrører vedvarende energikilder:

a) undersøgelser og andre aktioner, hvis formål er at gennemføre og supplere andre EF-foranstaltninger og medlemsstaternes foranstaltninger, der er truffet for at udnytte de vedvarende energikilders potentiale. Dette omfatter udvikling af sektor- og markedsstrategier, udarbejdelse af normer og certificering, lettere adgang til fællesindkøb, sammenlignende projektbaserede analyser af indvirkningen på miljøet og det langsigtede costbenefitperspektiv ved anvendelse af traditionelle energikilder i forhold til vedvarende energikilder, analyse af retlige, samfundsøkonomiske og forvaltningsmæssige vilkår, herunder analyse af den mulige anvendelse af økonomiske foranstaltninger og/eller skatteincitamenter, der forbedrer mulighederne for udbredelse af vedvarende energi, forberedelse af relevant lovgivning, der skaber gunstigere betingelser for investeringer, samt forbedrede metoder til at evaluere omkostninger og fordele, der ikke afspejles i markedspriserne

b) pilotaktioner af interesse for Fællesskabet med det formål at skabe eller udbygge strukturer og instrumenter, som kan støtte udviklingen af vedvarende energi, i følgende sektorer:

- lokal- og regionalplanlægning

- værktøjer til planlægning, projektering og evaluering

- nye finansielle produkter og markedsinstrumenter

c) foranstaltninger til udvikling af oplysnings- og uddannelsesstrukturer; foranstaltninger for at tilskynde til udveksling af erfaringer og knowhow, idet sigtet er at forbedre samordningen mellem internationale aktiviteter, EF-aktiviteter, nationale, regionale og lokale aktiviteter; etablering af et centralt system for indsamling og udbredelse af informationer om vedvarende energi

d) målrettede aktioner, der skal lette indtrængning på markedet af vedvarende energi samt dertil hørende knowhow, således at overgangen mellem demonstration og markedsføring lettes, og som skal tilskynde til investeringer ved at yde støtte og rådgivning til forberedelsen og præsentationen af projekter og iværksættelsen af dem

e) overvågnings- og evalueringsaktioner med følgende formål:

- at overvåge gennemførelsen af EF's strategi og handlingsplan for udvikling af vedvarende energikilder

- at støtte initiativer til gennemførelse af handlingsplanen, især med henblik på at fremme bedre koordinering og synergi mellem aktionerne, herunder alle EF-finansierede aktiviteter samt aktiviteter finansieret af andre finansieringsorganer, som f.eks. Den Europæiske Investeringsbank

- at overvåge EF's fremskridt og bemærkningerne om medlemsstaternes fremskridt med hensyn til udvikling af vedvarende energikilder

- at bedømme virkningerne og omkostningseffektiviteten af de aktioner og foranstaltninger, der iværksættes under dette program. Denne bedømmelse vil også tage hensyn til miljømæssige og sociale forhold, herunder virkningerne for beskæftigelsen.

Artikel 3

1. Alle omkostninger i forbindelse med de aktioner og foranstaltninger, der er omhandlet i artikel 2, stk. 1, litra a), c) og e), afholdes af Fællesskabet. Såfremt en anden enhed end Kommissionen har foreslået de i litra c) omhandlede foranstaltninger, kan Fællesskabets finansielle bidrag højst udgøre 50 % af de samlede omkostninger ved foranstaltningen, idet restbeløbet finansieres af offentlige eller private kilder eller en kombination heraf.

2. Fællesskabets bidrag til finansiering i henhold til programmet af de aktioner og foranstaltninger, der er omhandlet i artikel 2, stk. 1, litra b), udgør højst 50 % af de samlede omkostninger, idet restbeløbet finansieres af offentlige eller private kilder eller en kombination heraf.

3. Fællesskabets bidrag til finansiering i henhold til programmet af de aktioner og foranstaltninger, der er omhandlet i artikel 2, stk. 1, litra d), fastlægges årligt for hver af de målrettede aktioner i overensstemmelse med artikel 4, stk. 2.

Artikel 4

1. Kommissionen er ansvarlig for programmets finansielle og praktiske gennemførelse. Kommissionen skal også sikre, at aktionerne under dette program underkastes en forhåndsvurdering, overvågning og efterfølgende evaluering, herunder efter et projekts afslutning en vurdering af virkningen og gennemførelsen samt af, om de oprindelige mål er nået. Kommissionen sørger for, at de udvalgte modtagere aflægger rapport til Kommissionen mindst hver sjette måned eller for projekter af en varighed på mindst et år, midtvejs i projektet samt ved dets afslutning.

Kommissionen holder det i artikel 5 nævnte udvalg orienteret om projekternes udvikling.

2. Der fastlægges betingelser og retningslinjer for tildeling af finansieringsmidler til de i artikel 2, stk. 1, omhandlede aktioner og foranstaltninger for et år ad gangen under hensyntagen til:

a) de prioriteringer, som medlemsstaterne og Kommissionen har fastlagt i deres programmer til fremme af vedvarende energikilder

b) kriterier vedrørende de vedvarende energikilders rentabilitet og udnyttelsespotentiale og deres virkninger for beskæftigelse og miljø, herunder navnlig nedbringelse af CO2-emissionerne

c) for den i artikel 2, stk. 1, litra d), omhandlede aktions vedkommende: bistandens relative omkostninger, den langsigtede kommercielle levedygtighed, størrelsen af den forventede nye produktionskapacitet og omfanget af det tværregionale og/eller tværnationale udbytte

d) principperne i traktatens artikel 92 og de relevante EF-retningslinjer for statsstøtte af miljøbeskyttelseshensyn.

Under udarbejdelsen af disse betingelser og retningslinjer bistås Kommissionen af det i artikel 5 omhandlede udvalg.

Artikel 5

Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til de pågældende spørgsmåls hastende karakter. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, som straks finder anvendelse. Såfremt disse foranstaltninger ikke er i overensstemmelse med udvalgets udtalelse, meddeles de omgående Rådet af Kommissionen. I så fald:

a) kan Kommissionen udsætte anvendelsen af de foranstaltninger, den har vedtaget, i højst en måned fra denne meddelelse,

b) kan Rådet med kvalificeret flertal træffe en anden afgørelse inden for det tidsrum, der er nævnt i litra a).

Artikel 6

1. I løbet af programmets andet år aflægger Kommissionen rapport til Europa-Parlamentet, Rådet, Det Økonomiske og Sociale Udvalg og Regionsudvalget om, hvilke foranstaltninger der er truffet for at fremme vedvarende energi på EF-niveau og i medlemsstaterne; der henvises herunder specielt til de mål, der er anført i artikel 1. Rapporten ledsages af forslag til eventuelle nødvendige ændringer af programmet på baggrund af disse resultater.

2. Ved programmets udløb evaluerer Kommissionen på grundlag af en rapport fra uafhængige eksperter de resultater, der er opnået ved gennemførelsen af denne beslutning, og sammenhængen mellem de enkelte landes og Fællesskabets aktioner. Kommissionen aflægger rapport herom til Europa-Parlamentet, Rådet, Det Økonomiske og Sociale Udvalg og Regionsudvalget.

Artikel 7

Programmet står åbent for deltagelse af associerede lande i Central- og Østeuropa i overensstemmelse med de betingelser, herunder de finansielle bestemmelser, for deltagelse i EF-programmer, der er fastlagt i tillægsprotokollerne til associeringsaftalerne eller i selve associeringsaftalerne. Programmet står åbent for deltagelse af Cypern på grundlag af tillægsbevillinger efter de samme regler som dem, der gælder for EFTA-EØS-landene, og efter fremgangsmåder, som skal aftales med dette land.

Artikel 8

Denne beslutning anvendes fra den 1. januar 1998, og indtil det flerårige rammeprogram for aktioner inden for energisektoren træder i kraft, dog senest indtil den 31. december 1999.

Artikel 9

Denne beslutning er rettet til medlemsstaterne.

Udfærdiget i . . .

På Rådets vegne

Formand

(1) EFT C 192 af 24.6.1997, s. 16.

(2) EFT C 19 af 21.1.1998, s. 34.

(3) EFT C 379 af 15.12.1997, s. 63.

(4) Europa-Parlamentets udtalelse af 6. november 1997 (endnu ikke offentliggjort i Tidende), Rådets fælles holdning af 19. januar 1998 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT L 167 af 9.7.1993, s. 31.

(6) EFT C 211 af 22.7.1996, s. 27.

(7) EFT C 362 af 2.12.1996, s. 279.

(8) EFT C 167 af 2.6.1997, s. 160.

(9) EFT L 27 af 30.1.1997, s. 20.

(10) EFT L 235 af 18.9.1993, s. 41.

(11) EFT L 126 af 18.5.1994, s. 1. Afgørelsen er ændret ved afgørelse nr. 616/96/EF (EFT L 86 af 4.4.1996, s. 69).

(12) EFT C 293 af 8.11.1995, s. 4.

RÅDETS BEGRUNDELSE

I. INDLEDNING

1. Kommissionen forelagde den 23. maj 1997 Rådet et forslag til Rådets beslutning om et flerårigt program til fremme af vedvarende energikilder i Fællesskabet - ALTENER II, baseret på EF-traktatens artikel 130 S, stk. 1.

2. Europa-Parlamentet afgav sin udtalelse den 6. november 1997. Det Økonomiske og Sociale Udvalg og Regionsudvalget afgav udtalelse henholdsvis den 29. oktober og den 18. september 1997.

Kommissionen forelagde Rådet et ændret forslag den 4. december 1997.

3. På samlingen den 19. januar 1998 fastlagde Rådet sin fælles holdning i henhold til traktatens artikel 189 C.

II. MÅL

4. Forslaget til afgørelse tager sigte på at videreføre og udvide ALTENER II-programmet. ALTENER II-programmet er tænkt som et væsentligt bidrag til øget anvendelse af miljøvenlige vedvarende energiformer og som et vigtigt led i EF's strategi for at mindske CO2-emissionerne.

III. ANALYSE AF DEN FÆLLES HOLDNING

5. Rådet nåede til enighed om teksten til den fælles holdning under hensyn til betydningen af at videreføre dette program og til den forestående vedtagelse af det flerårige rammeprogram for aktioner inden for energisektoren for tidsrummet 1998 2002, hvori ALTENER II-programmet og de øjeblikkelige budgetmæssige indskrænkninger skal integreres.

I den forbindelse har Rådet ændret artikel 8 således, at programmet kommer til at løbe i to år eller indtil rammeprogrammet træder i kraft, hvis dette sker inden 1999. I artikel 1, stk. 3, har det indføjet et finansielt referencegrundlag på 22 mio. ECU, med udgangspunkt i budgetbevillingen til dette program for 1998. I artikel 5 har det bestemt sig for et udvalg af type II.a) ud fra et ønske om harmonisering med de øvrige aktioner med samme mål, navnlig SAVE II-programmet.

6. De øvrige ændringer i teksten består i tilføjelser af en række betragtninger:

- betragtning 11 tager sigte på at prioritere elektricitet, der er fremstillet på grundlag af vedvarende energikilder; tekstens substans er overtaget fra direktivet om fælles regler for det indre marked for elektricitet

- i betragtning 16 henvises til den ekstra fordel, som fællesskabsaspektet kan repræsentere for nationale ordninger til fremme af vedvarende energikilder

- i betragtning 22 overtages den tidligere artikel 2, stk. 2, i Kommissionens forslag

- i betragtning 25 overtages en betragtning, som forekommer i beslutningen om SAVE II-programmet; artikel 4 er ændret i overensstemmelse hermed

- betragtning 26, som er knyttet til den ny tekst i artikel 1, stk. 3, vedrører anførelsen af et finansielt referencegrundlag.

7. Rådet har vedtaget substansen i størstedelen af Europa-Parlamentets ændringsforslag, som er overtaget i Kommissionens ændrede forslag, dvs. ændring 2, 5, 6, 8, 12, 15, 17, 18, 19, 20, 21, 22, 23 og 25.

Ændringsforslag 7 blev ikke godtaget, da man ikke fandt det hensigtsmæssigt, at der i en betragtning henvises til økonomiske aspekter i forbindelse med beskæftigelse. Ændringsforslag 9 blev ikke godtaget, fordi man ikke fandt det nyttigt at henvise til en kvantitativ fremgangsmåde. Ændringsforslag 13 blev ikke godtaget, fordi teksten henviser til mål, der henhører under hvidbogen for en fællesskabsstrategi for vedvarende energi, som Rådet endnu ikke har behandlet.

8. Rådet vedtog ikke de syv ændringsforslag, som Europa-Parlamentet har foreslået, og som ikke er overtaget i Kommissionens ændrede forslag.